甲申過北山高祖大夫墳庵見盆芝
作者：衛宗武
朝代：宋

paragraphs: 我祖藏北山，昔嘗産紫芝。
庵以此得名，且將二百朞。
耳聞非目接，至老心猶疑。
一朝地闡靈，枯槁生神奇。
曄曄根幹間，挺秀分三枝。
採者不善護，猶惜其一遺。
移置盆盎中，赬黄互相輝。
豈殊子聞韶，不圖樂至斯。
第嗟魯獲麟，所出非其時。
吾年已如此，斯祥將奚爲。
獨思避世士，商嶺其在茲。